Էմիլիանո Բուենդիա

**Էմիլիանո Բուենդիա** (, ), արգենտինացի պրոֆեսիոնալ ֆուտբոլիստ։ Ներկայումս հանդես է գալիս Նորվիչ Սիթիի կազմում։ Խաղում է աջ վինգերի դիրքում։

## Ակումբային կարիերա
### Խետաֆե
Բուենդիան Խետաֆեի ակադեմիայի սան է։ Իր պրոֆեսիոնալ դեբյուտը նշեց 2014 թվականի դեկտեմբերի 5-ին՝ փոխարինման մտնելով Իսպանիայի գավաթի Էյբարի դեմ խաղում։ Առաջին հանդիպումը Լա Լիգայում անցկացրեց 2015 թվականի փետրվարի 1-ին՝ Ալմերիայի դեմ խաղում։ Իր առաջին գոլը պրոֆեսիոնալ կարիերայում Բուենդիան խփեց սեպտեմբերի 27-ին՝ Լևանտեի դեմ խաղում։ 2016 թվականի մայիսի 15-ին արգենտինացին հեռացվեց խաղադաշտից Ռեալ Բետիսի դեմ խաղում՝ կարմիր քարտ ստանալով հանդիպման 76-րդ րոպեին։ 2015-16 մրցաշրջանում Բուենդիան անցկացրեց 17 հանդիպում՝ դառնալով 1 գոլի հեղինակ, իսկ Խետաֆեն դուրս մնաց Լա Լիգայից։

2016 թվականի հուլիսի 5-ին Բուենդիան երկարաձգեց իր պայմանագիրը Խետաֆեի հետ մինչև 2021 թվականը։ 2017 թվականի փետրվարի 11-ին նա գոլի և գոլային փոխանցման հեղինակ դարձավ Կադիսի դեմ խաղում։ Հունիսի 10-ին արգենտինացին գոլ խփեց Մալյորկայի դեմ հանդիպման 85-րդ րոպեին՝ փրկելով իր թիմին պարտությունից։ 2016-17 մրցաշրջանում Խետաֆեն զբաղեցրեց երրորդ հորիզոնականը Սեգունդա Դիվիզիոնում՝ վերադառնալով Լա Լիգա։ Ակումբի կազմում Բուենդիան անցկացրեց 39 հանդիպում՝ դառնալով 3 գոլի և 1 գոլային փոխանցման հեղինակ։

2017 թվականի հուլիսի 27-ին Բուենդիան 1 տարվա վարձավճարով միացավ Կուլտուրալ Լեոնեսային։ Իր դեբյուտը ակումբի կազմում նշեց օգոստոսի 18-ին՝ Լորկայի դեմ խաղում։ Իր առաջին գոլը խփեց սեպտեմբերի 7-ին՝ Իսպանիայի գավաթի Ալկորկոնի դեմ խաղում։ Սեպտեմբերի 17-ին Բուենդիան 2 գոլային փոխանցում տվեց Հուեսկայի դեմ խաղում։ 2018 թվականի հունվարի 7-ին արգենտինացին գոլի հեղինակ դարձավ Նումանսիայի դեմ խաղում, իսկ հանդիպումն ավարտվեց 2-2 հաշվով։ Ապրիլի 7-ին նա խփեց Բարսելոնա B-ի դեմ հանդիպման միակ գնդակը՝ 1-0 հաշվով հաղթանակ պարգևելով իր թիմին։ Կուլտուրալ Լեոնեսայի կազմում Բուենդիան անցկացրեց 42 հանդիպում՝ դառնալով 7 գոլի ու 12 գոլային փոխանցման հեղինակ և ճանաչվելով ակումբի տարվա լավագույն ֆուտբոլիստ։

### Նորվիչ Սիթի
2018 թվականի հունիսի 8-ին Բուենդիան 4 տարվա պայմանագիր կնքեց Նորվիչ Սիթիի հետ։ Իր դեբյուտը Չեմպիոնշիպում նշեց օգոստոսի 22-ին՝ փոխարինման մտնելով Պրեստոն Նորթ Էնդի դեմ խաղում։ Սեպտեմբերի 25-ին նա 3 գոլային փոխանցման հեղինակ դարձավ Անգլիայի լիգայի գավաթի Ուիկոմ Ուոնդերերսի դեմ խաղում՝ օգնելով իր թիմին հաղթել 4-3 հաշվով։ Իր առաջին գոլը Նորվիչի կազմում Բուենդիան խփեց հոկտեմբերի 27-ին՝ Բրենտֆորդի դեմ խաղում։ 2019 թվականի հունվարի 18-ին արգենտինացին 2 գոլային փոխանցման հեղինակ դարձավ Բիրմինգհեմ Սիթիի դեմ խաղում, իսկ հանդիպումն ավարտվեց 3-1 հաշվով։ Փետրվարի 10-ին՝ Իպսվիչ Թաունի դեմ խաղում նա 2 գոլային փոխանցում տվեց Տեմու Պուկկիին։ Մարտի 8-ին Բուենդիան խփեց Սուոնսի Սիթիի դեմ հանդիպման միակ գնդակը՝ 1-0 հաշվով հաղթանակ պարգևելով Նորվիչին։ Մարտի 13-ին նա դուբլ ձևակերպեց Հալլ Սիթիի դեմ խաղում։ Մարտին Բուենդիան ճանաչվեց Չեմպիոնշիպի ամսվա լավագույն ֆուտբոլիստ։ Ապրիլի 6-ին արգենտինացին գոլի և 2 գոլային փոխանցման հեղինակ դարձավ Քուինս Պարկ Ռեյնջերսի դեմ խաղում, ապա հեռացվեց խաղադաշտից հանդիպման 71-րդ րոպեին։ 2018-19 մրցաշրջանում Բուենդիան անցկացրեց 41 հանդիպում՝ դառնալով 8 գոլի և 17 գոլային փոխանցման հեղինակ, իսկ Նորվիչ Սիթին հաղթեց Չեմպիոնշիպը։

2019 թվականի հուլիսի 8-ին Բուենդիան երկարաձգեց իր պայմանագիրը Նորվիչի հետ մինչև 2024 թվականը։ Իր առաջին հանդիպումը Պրեմիեր Լիգայում անցկացրեց օգոստոսի 9-ին՝ թիմի մեկնարկային կազմում խաղադաշտ դուրս գալով Լիվերպուլի դեմ խաղում և գոլային փոխանցման հեղինակ դառնալով այս հանդիպման 64-րդ րոպեին։ Սեպտեմբերի 14-ին նա 2 գոլային փոխանցում տվեց Մանչեսթեր Սիթիի դեմ խաղում՝ օգնելով Նորվիչին հաղթել 3-2 հաշվով։ 2020 թվականի հունվարի 1-ին՝ Քրիսթալ Փելասի դեմ խաղում Բուենդիան գոլային փոխանցում տվեց Տոդ Կանտուելին, իսկ հանդիպումն ավարտվեց 1-1 հաշվով։

## Միջազգային կարիերա
Բուենդիան իրավասու է ներկայացնել Իսպանիան և Արգենտինան միջազգային ասպարեզում։ Նա հանդես է եկել Իսպանիայի մինչև 19 և Արգենտինայի մինչև 20 տարեկանների երիտասարդական հավաքականներում։ 2015 թվականին Բուենդիան Արգենտինայի կազմում մասնակցեց աշխարհի Մ20 առաջնությանը՝ անցկացնելով 3 հանդիպում և գոլի հեղինակ դառնալով խմբային փուլի Գանայի դեմ խաղում։

## Կարիերայի վիճակագրություն
### Ակումբային վիճակագրություն
*2020 թվականի հունվարի 7-ի դրությամբ*

## Նվաճումներ
### Ակումբային
**Նորվիչ Սիթի**

* Չեմպիոնշիպ. 2018–19

### Անհատական
* Կուլտուրալ Լեոնեսայի տարվա լավագույն ֆուտբոլիստ. 2017–18
* Չեմպիոնշիպի ամսվա լավագույն ֆուտբոլիստ. մարտ 2019

## Ծանոթագրություններ

## Արտաքին հղումներ
* Բուենդիայի պաշտոնական Տվիտերի էջը
* Բուենդիայի պաշտոնական Ինստագրամի էջը
* Բուենդիան transfermarkt-ում
* Բուենդիան soccerbase.com-ում
* Բուենդիան WhoScored.com կայքում
* Բուենդիան Նորվիչ Սիթիի պաշտոնական կայքում 
* Բուենդիան Պրեմիեր Լիգայի պաշտոնական կայքում
* Բուենդիան ՖԻՖԱ-ի պաշտոնական կայքում

Կատեգորիա:Անգլիական ֆուտբոլի լիգայի խաղացողներ
Կատեգորիա:Անգլիայի լեգեոներ ֆուտբոլիստներ
Կատեգորիա:Աստոն Վիլլայի ֆուտբոլիստներ
Կատեգորիա:Արգենտինայի հավաքականի ֆուտբոլիստներ
Կատեգորիա:Արգենտինացի ֆուտբոլիստներ
Կատեգորիա:Իսպանացի տղամարդ ֆուտբոլիստներ
Կատեգորիա:Լա Լիգայի ֆուտբոլիստներ
Կատեգորիա:Խետաֆեի ֆուտբոլիստներ
Կատեգորիա:Կուլտուրալ Լեոնեսայի ֆուտբոլիստներ
Կատեգորիա:Նորվիչ Սիթիի ֆուտբոլիստներ
Կատեգորիա:Պրեմիեր Լիգայի ֆուտբոլիստներ
Կատեգորիա:Տղամարդկանց ֆուտբոլի կիսապաշտպաններ
Կատեգորիա:Տղամարդկանց ֆուտբոլի հարձակվողներ